《至日偶然走笔》
明代·许宗鲁

去年冬至尧母城，城头较射角弓鸣。
今年冬至毗陵馆，冻雨寒云岁华晚。
江南塞北风土殊，何地何年是家居。
愁端岂只如宫线，一日长添千里余。

作者简介：（1490—1559）陕西咸宁人，字东侯，号少华。正德十二年进士。改庶吉士，历官监察御史、右佥都御史，巡抚保定、辽东。开府雄边，多所建置。致仕归，构草堂，积图书，置酒赋诗，作词曲为乐。书法尤善。有《少华集》等。